Barca mulakan latihan
BARCELONA
kembali berlatih semalam selepas penyandang juara La Liga itu membenarkan
bintang mereka menggunakan fasiliti latihan sebagai persediaan penyambungan
semula saingan bola sepak di Sepanyol. Lionel
Messi dan rakan-rakannya menggunakan padang di pusat latihan Joan Gamper bagi
sesi individu, yang mana pemain tiba secara berseorangan menuju ke tiga buah
padang tanpa melalui bilik persalinan. Mereka
juga diuji tahap kesihatan untuk melihat kesan dua bulan selepas melakukan
kuarantin berikutan penularan wabak Covid-19. “Akhirnya
kami kembali menjalani kehidupan normal. Kami harap mampu mengharunginya dan
dalam masa terdekat bergembira dengan apa yang kami suka lakukan,” kata
Arturo Vidal kepada Marca. Sevilla,
Villarreal, Osasuna dan Leganes juga kembali menyambung latihan, manakala Real
Madrid yang ketinggalan dua mata di belakang pendahulu liga, Barca, dikatakan
akan memulakan latihan Isnin ini jika pemain mereka melepasi ujian virus Rabu
lalu. Ia
memasuki tempoh dua bulan sejak pemain Real dikuarantin berikutan salah seorang
pemain bola keranjang kelab berkenaan diuji positif. Berdasarkan
laporan media Sepanyol, tidak ada seorang pemain Real yang mempunyai simptom
virus berkenaan tapi Zinedine Zidane akan meneruskan latihan tanpa penyerang
Serbia, Luka Jovic selepas Real mengumumkan pemain berkenaan mengalami
kecederaan tumit kanan. Pemain
bola sepak di Sepanyol memulakan latihan selepas kerajaan membuat pengumuman
minggu lalu untuk menamatkan kuarantin kepada pemain profesional. Sesi latihan individu adalah langkah
pertama dengan harapan La Liga mampu disambung semula Jun depan bagi
melengkapkan musim 2019-20 di gelanggang tanpa penonton. Malah
gergasi bola sepak Itali, Inter Milan dan AC Milan kembali turut turun berlatih
semalam selepas dua bulan menjalani perintah berkurung di bandar utara Itali
itu. Inter
berkata, semua pemain dan staf mereka diuji negatif koronavirus dan membolehkan
merka kembali berlatih secara individu di sebelah petang. “Semua
pemeriksaan kesihatan ke atas pasukan utama mendapati hasilnya negatif,”
kata kenyataan pasukan. Latihan individu akan berlangsung sebelah petang.” Pencabar
setempat, AC Milan turun ke padang lebih awal dengan Pengarah Teknikal kelab,
Paolo Maldini menegaskan ‘tidak turun ke padang akan menjadi bencana’. Bekas
kapten Itali, Maldini bersama anaknya berusia 18 tahun, Daniel, pemain kelab
remaja Milan, telah pulih daripada koronavirus itu. “Anda
perlu berhati-hati tetapi tidak kembali berlatih akan menjadi bencana daripada
semua pandangan,” kata Maldini, 51, ketika perbualan dalam Instagram
bersama bekas rakan sepasukan, Filippo Inzaghi. “Perancis
salah dalam menamatkan liga mereka tetapi kami menerima ia adalah keputusan
kerajaan. Terdapat banyak ketidakpastian.” Kedua-dua kelab Milan itu menegaskan
mereka mengambil langkah pencegahan maksimum ketika sesi latihan pasukan
masing-masing.-AFP 
See author's posts
